《趵突泉涸久复涌顿还旧观》
明代·凌义渠

澄泓听视内，寻脉孰源委。甃石护以栏，晴雷殷赑屃。

晓暾素气浮，急雨光珠碎。妄作海眼观，穴深不穿隧。

清济恒伏流，隐显非一类。堪嗟己卯春，泉灵忽中閟。

岂止地肺渴，得无天帝醉。蓄泄若有神，兹理讵茫昧。

朅来正秋初，再见惊破溃。响震空外流，屏恶兼洗秽。

渐占年用康，弃戈畜牯㹀。运会无终极，回环判荣悴。

对之忘百忧，一笑发浓寐。

作者简介：（1593—1644）明浙江乌程人，字骏甫。天启五年进士。崇祯时官给事中。居谏垣九年，建言颇多。迁山东布政使。入为大理卿。十七年，得帝死讯，自杀。有《凌忠介集》、《湘烟录》。